Diari Oficial de la Generalitat Valenciana


Sumari del DOGV 3093, del 06-10-1997 (1997/10768)

RESOLUCIÓ de 4 d'agost de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Premis Rei Jaume I.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3093

Data del DOGV
:   06-10-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/10196


Data del document
:   04-08-1997

Organisme emissor
:   Conselleria de Presidència

Tipus de document
:   Resolució

3313 RESOLUCIÓ de 4 d'agost de 1997, del director general d'Interior de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundació Premis Rei Jaume I. [97/Q10257]
  
Vist l'expedient per què se sol·licita inscriure en el Registre de Fundacions de la Comunitat Valenciana la denominada Fundació Premis Rei Jaume I, incoat en data 23 de desembre de 1996, amb número de registre 79.317, pel senyor Santiago Grisolía, com a secretari de la Fundació, en base als següents
  
Fets
  
Primer
  
Que en data 26 de novembre de 1996, el senyor Eduardo Zaplana Hernández-Soro, president del Consell de la Generalitat Valenciana, en representació d'aquesta, i el senyor Santiago Grisolía, en nom de la Fundació Valenciana d'Estudis Avançats, van comparéixer davant el notari del Col·legi de València, el senyor Rafael Gómez-Ferrer Sapiña, i van manifestar en aquest acte la voluntat de constituir la denominada Fundació Premis Rei Jaume I, constitució que es dugué a terme mitjançant escriptura de la mateixa data i amb el número de protocol 5.820, atorgada pel notari citat.
  
Segon
  
Segons l'article 2 dels estatuts, la finalitat de la Fundació és l'organització, concessió i altres funcions i actes necessaris per a la consecució del lliurament dels denominats Premis Rei Jaume I que es concedisquen a partir de 1997, que són quatre, referits respectivament a la investigació, l'economia, la medicina clínica i la protecció del medi ambient; sense perjudici de la seua ampliació i/o modificació, per tal d'impulsar i promoure l'avanç d'aquestes matèries. El segon objectiu és l'organització i el manteniment dels arxius i museu dels Premis Rei Jaume I.
  
Encara que el conjunt d'activitats relacionades amb la concessió i lliurament dels premis es realitzarà en l'àmbit territorial de la Comunitat Valenciana, no hi ha cap límit en quant als possibles beneficiaris d'aquests premis.
  
Tercer
  
La dotació fundacional, que segons l'escriptura de constitució, és de dos milions de pessetes (2.000.000 PTA), a la data actual s'ha incrementat en un total de trenta-dos milions de pessetes (69.105.390 PTA), aportats a raó de setze milions de pessetes (38.459.666 PTA) per cada fundador: la Generalitat Valenciana i la Fundació Valenciana d'Estudis Avançats.
  
L'acreditació d'aquestes aportacions dineràries figura en diversos justificants d'abonament en compte de les entitats financeres Banco Español de Crédito, SA, i Bancaixa, a més a més de document ADOK de la Conselleria d'Economia i Hisenda, i tots aquests documents s'hauran d'afegir a l'expedient de constitució.
  
Quart
  
D'acord amb allò que s'ha previst en l'atorgament tercer de l'acta fundacional i el capítol IV dels estatuts, el Patronat és l'òrgan de govern i representació de la Fundació. El nombre dels seus components no podrà ser inferior a 5 ni superior a 25. Compondran el Patronat, un president, un vicepresident, un secretari executiu, un tresorer i els vocals. El president de la Fundació serà el president de la Generalitat Valenciana; el càrrec de vicepresident recaurà en el president de la Fundació Valenciana d'Estudis Avançats; serà secretari de la Fundació el que ho siga de la Fundació Valenciana d'Estudis Avançats; els vocals seran nomenats a parts iguals entre el president de la Generalitat Valenciana i el Patronat de la Fundació Valenciana d'Estudis Avançats; el càrrec de tresorer serà exercit per un dels vocals.
  
El Patronat inicial queda compost per les següents persones, les quals van acceptar el càrrec en document públic:
  
President: Eduardo Zaplana Hernández Soro, president de la Generalitat.
  
Vicepresident: José Lladró Dolz, president de la Fundació Valenciana d'Estudis Avançats.
  
Secretari: Santiago Grisolía, secretari de la Fundació Valenciana d'Estudis Avançats.
  
Vocals: Concepció Albalat Criado i Juan-Francisco García Gómez.
  
Cinqué
  
La resta de l'articulat estatutari regula totes les qüestions establides legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de manera duradora el seu patrimoni a la realització de fins d'interés general, circumstàncies que concorren en aquest cas.
  
Tercer
  
Examinats els fins de la Fundació, la dotació així com les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb allò que s'ha establit en l'article 11.b del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts continguts en l'escriptura pública de 26 de novembre de 1996, reuneixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte el fi que persegueix segons l'article 2 dels seus estatuts.
  
Cinqué
  
"S'entén per no posat el supòsit de cessament indicat al final de l'article 15 dels estatuts (lliure remoció de patrons per l'autoritat o l'òrgan que els haguera nomenat), ja que no està previst en l'article 16.2 de la Llei de Fundacions i atenent el fet que no s'especifica la causa objectiva i racional en base a la qual càpia el cessament (lletra h) de l'article 16.2 legal, que si consistira en negligència, incompliment d'obligacions del patró, o haver causat danys i perjudicis a la fundació, el seu cessament només cabria per resolució judicial."
  
Sisé
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en allò que fa referència a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a fundació la denominada Fundació Premis Rei Jaume I en el Registre de Fundacions de la Comunitat Valenciana amb el número 275 (V) i classificar-la com a cultural. El seu domicili radicarà a València, al carrer del Pintor López, 7-1.r.
  
Segon
  
Aprovar els estatuts per què ha de regir-se la Fundació, elevats a escriptura pública davant el notari del Col·legi de València, el senyor Rafael Gómez-Ferrer Sapiña, en data 26 de novembre de 1996, i número 5.820 de protocol, amb la condició que l'actual resolució inclou en el fonament jurídic cinqué.
  
Tercer
  
Aprovar el nomenament del primer Patronat segons figura en l'antecedent quart de aquesta resolució.
  
Notifiqueu aquesta resolució, amb l'advertiment que contra aquesta, que no esgota la via administrativa, podrà presentar-se recurs ordinari davant aquest mateix òrgan o davant el conseller de Presidència en el termini d'un mes, a comptar des de la data de la notificació, de conformitat amb allò que s'ha disposat en el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 4 d'agost de 1997.- El director general d'Interior: José López Garrido.